和太守臨清閣一首
作者：韋驤
朝代：宋

paragraphs: 朱閣新前構，峥嶸枕水端。
地饒千頃秀，天付四時寒。
波蹙龍鱗活，山斜鳳翼攢。
晴光照毛髮，翠靄奪華丹。
賀老空遊鑑，嚴公浪記灘。
軒窗通浩蕩，榱桷變彫殘。
静極塵機喪，清多餌釣難。
來當思潔白，意不在遊盤。
氣爽如開凌，隄環若刈蘭。
繪工憂措手，詩将勇濡翰。
遠目窮層漢，澄心俯曲欄。
鳶魚皆自得，宇宙始知寛。
神物亨中發，賢侯與衆懽。
政聲喧盛美，隅泣解辛酸。
登覽臨春晝，雍容兀醉冠。
千齡幸臣宋，五袴正歌潘。
環佩鏘芳席，旌麾掲畫竿。
笳簫音嘒嘒，貔虎勢桓桓。
俗樂芹爭采，賓歸鋏不彈。
落成今日事，遺愛永江干。